b'\n_START_ARTICLE_\nLasisienet\n_START_SECTION_\nPohjois-Amerikan rannikon lasisieniriutat\n_START_PARAGRAPH_\nLujin sidoksin rakentuvien lasisienten uskottiin kuolleen kaikkialla sukupuuttoon, kunnes Kanadan l\xc3\xa4nsirannikolla sijaitsevalta Hecaten- ja Kuningatar Charlotten salmien alueelta l\xc3\xb6ydettiin vuonna 1987 nelj\xc3\xa4 lasisienten muodostamaa riuttaa, joiden kokonaispinta-ala on yhteens\xc3\xa4 noin tuhat neli\xc3\xb6kilometri\xc3\xa4. Riutat sijaitsevat 140\xe2\x80\x93240 metrin syvyydess\xc3\xa4 ja suurin niist\xc3\xa4 on 25 metri\xc3\xa4 korkea. Niiden i\xc3\xa4ksi on m\xc3\xa4\xc3\xa4ritelty yli 9\xc2\xa0000 vuotta ja yksitt\xc3\xa4isen lasisienen arvellaan el\xc3\xa4v\xc3\xa4n pidemp\xc3\xa4\xc3\xa4n kuin 200 vuotta. Ulkon\xc3\xa4\xc3\xb6lt\xc3\xa4\xc3\xa4n lasisienet eiv\xc3\xa4t muistuta tyypillisi\xc3\xa4 pesusieni\xc3\xa4, vaan ne kasvavat l\xc3\xa4hinn\xc3\xa4 maljamaisiksi tai suppilomaisiksi. V\xc3\xa4rilt\xc3\xa4\xc3\xa4n ne vaihtelevat kermanv\xc3\xa4risist\xc3\xa4 kirkkaaseen keltaiseen._NEWLINE_Vuonna 2007 tehtiin uusi riuttal\xc3\xb6yt\xc3\xb6, t\xc3\xa4ll\xc3\xa4 kertaa Washingtonin osavaltion rannikolla, noin 50 kilometri\xc3\xa4 l\xc3\xa4nteen Grays Harborista. Sielt\xc3\xa4 l\xc3\xb6ydetyt kolme lajia olivat samat kuin Hecatensalmen riutoissa, mutta t\xc3\xa4ll\xc3\xa4 kertaa ne olivat pystyneet menestym\xc3\xa4\xc3\xa4n suojaisan salmen sijaan talvisin myrsky\xc3\xa4v\xc3\xa4ll\xc3\xa4 avomerell\xc3\xa4. N\xc3\xa4m\xc3\xa4 riutat ovat pitki\xc3\xa4 ja syvi\xc3\xa4, mutta korkeutta niill\xc3\xa4 on vain 2\xe2\x80\x934,5 metri\xc3\xa4.\n_START_SECTION_\nSuojelutoimia\n_START_PARAGRAPH_\nLasisienten hauraat korallirakenteet s\xc3\xa4rkyv\xc3\xa4t helposti kosketuksesta ja sedimentin lis\xc3\xa4\xc3\xa4ntyminen tukahduttaa sieniel\xc3\xa4imi\xc3\xa4. Jos yksitt\xc3\xa4isen sienen runko s\xc3\xa4rkyy tai se tuhoutuu muuten, uusia sieni\xc3\xa4 ei voi kasvaa vakauttamaan riutan rakennetta. Hecatensalmen riutat suljettiinkin pohjakalojen troolausalueen ulkopuolelle vuonna 2002. Vuonna 2006 suoja-aluetta laajennettiin ja alueeseen kohdistettiin lis\xc3\xa4\xc3\xa4 rajoituksia, mutta kalastus ja alueen muu k\xc3\xa4ytt\xc3\xb6 vaarantavat edelleen lasisieniyhdyskunnat. Vuonna 2010 Kanadan hallitus julisti alueen erityisen tarkkailun kohteeksi. Sen tavoitteena on liit\xc3\xa4\xc3\xa4 alue kansallisten mertensuojelualueiden verkkoon. Se on tarkoitus perustaa vuoteen 2012 menness\xc3\xa4.\n_START_SECTION_\nEtel\xc3\xa4napamanner\n_START_PARAGRAPH_\nVuonna 2013 saksalaiset tutkijat raportoivat lasisienten valtaavan nopeasti alueita, jotka paljastuvat Etel\xc3\xa4manteren j\xc3\xa4\xc3\xa4massojen vet\xc3\xa4ytyess\xc3\xa4.'